D ô v o d o v á   s p r á v a
k návrhu zákona o ochrane ohrozených druhov voľne žijúcich živočíchov a voľne rastúcich  rastlín reguláciou obchodu s nimi a o zmene a doplnení niektorých  zákonov 

A. Všeobecne

Základný rámec predkladaného návrhu zákona o ochrane ohrozených druhov voľne žijúcich živočíchov a voľne rastúcich  rastlín reguláciou obchodu s nimi a o zmene a doplnení niektorých zákonov (ďalej len „zákon”) tvoria nariadenia Európskej únie upravujúce problematiku obchodu s druhmi voľne žijúcich živočíchov a rastlín:
•	nariadenie Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi v znení nariadenia Komisie (ES) č. 2724/2000
•	 nariadenie Komisie (ES) č. 939/97/EC o ustanovení podrobných pravidiel týkajúcich sa implementácie nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi v znení nariadenia Komisie (ES) č. 767/98 a nariadenia Komisie (ES) č. 1006/98
•	nariadenie Komisie (ES) č. 191/2001 pozastavujúce introdukciu exemplárov určitých druhov voľne žijúcich živočíchov a rastlín do spoločenstva 
(ďalej len „nariadenia o obchode”). 
Nariadenia o obchode boli vydané na základe článku 130s Zmluvy o Európskej únii. Pre predpisy vydané podľa tohto článku možno uplatniť článok 130t (tzv. environmentálna záruka) - možnosť členských štátov Európskej únii prijať prísnejšie opatrenia, než tie, ktoré sa prijali podľa článku 130s, ale tieto prísnejšie opatrenia nesmú byť v rozpore so zmluvou a musia sa oznámiť Komisii. Ustanovenia nariadení o obchode však výslovne umožňujú prijať prísnejšiu úpravu uvedenej problematiky v Slovenskej republike. 
Nariadeniami  o obchode transponovala Európska únia (ďalej len „únia”) do svojho právneho poriadku Dohovor o medzinárodnom obchode s ohrozenými druhmi voľne žijúcich živočíchov a rastlín - Washingtonský dohovor (ďalej len „dohovor“), ktorý bol podpísaný 3. marca 1973 vo Washingtone a do platnosti vstúpil 1. júla 1975. Prvé nariadenie Rady č. 3626/82 bolo 1. júna 1997 nahradené nariadením Rady č. 338/97 o ochrane druhov voľne žijúcich živočíchov a rastlín reguláciou obchodu s nimi, ktoré zohľadňuje vedecké poznatky nadobudnuté od prijatia pôvodného nariadenia, ako aj súčasnú štruktúru obchodu. Prijatie nového nariadenia si vyžiadalo aj zrušenie kontroly na vnútorných hraniciach únie vyplývajúce z jednotného trhu, ktoré si vynútilo prijatie prísnejších opatrení na kontrolu obchodu na vonkajších hraniciach únie.
 Slovenská republika ako súčasť Československa pristúpila k dohovoru 28. mája 1992 a ako samostatná republika potvrdila svoje členstvo v dohovore k 1. januáru 1993. V súlade s čl. 8 a 14 dohovoru pretransformovala  povinnosti z neho vyplývajúce do ustanovenia § 29 zákona Národnej rady  Slovenskej republiky č. 287/1994 Z.z. o ochrane prírody a krajiny a § 12 až 15 vyhlášky Ministerstva životného prostredia Slovenskej republiky č. 93/1999 Z.z. o chránených rastlinách, chránených živočíchoch a o spoločenskom ohodnocovaní chránených rastlín, chránených živočíchov a drevín.
Vzhľadom na to, že členské štáty únie v súlade s  čl. 14 prijali prísnejšiu právnu úpravu, ako ustanovuje dohovor (napr. v nariadeniach o obchode sú určené odlišné kritériá na zaradenie jednotlivých druhov do príloh A až D - príloha A zodpovedá približne Prílohe I dohovoru, ale obsahuje viac druhov, podobne je to aj v prílohách B a C a príloha D obsahuje najmä druhy, ktoré nie sú vôbec zaradené v prílohách dohovoru, resp. voči nim uplatnili členské štáty únie výhradu), je existujúca právna úprava uvedenej problematiky v Slovenskej republike nepostačujúca.
Vzhľadom na uvedené bolo potrebné pripraviť komplexnú všeobecnú (základnú) právnu úpravu oblasti obchodu s ohrozenými druhmi voľne žijúcich živočíchov a voľne rastúcich rastlín v Slovenskej republike a následne podľa potreby prípadne upraviť niektoré špecifiká v osobitných predpisoch.
Upravovaná oblasť spadá v zmysle kompetenčného zákona do pôsobnosti predovšetkým Ministerstva životného prostredia Slovenskej republiky (ďalej len „ministerstvo“) a  v určitej miere aj Ministerstva financií Slovenskej republiky (oblasť colnej kontroly) a Ministerstva pôdohospodárstva Slovenskej republiky (oblasť veterinárnej a rastlinnolekárskej kontroly). 
Pri vypracúvaní tohto zákona sa okrem nariadení o obchode prihliadalo tiež na jestvujúcu právnu úpravu tejto oblasti v Českej republike.
Ustanovenia tohto zákona sú v súlade s Ústavou Slovenskej republiky a medzinárodnými zmluvami v oblasti ochrany prírody a krajiny, ktorými je Slovenská republiky viazaná. V rámci posudzovania návrhu zákona s právom Európskej únie je konštatovaný úplný stupeň kompatibility.

Návrh zákona sa člení na 
Článok I, ktorý má sedem častí:
Prvá časť - Základné ustanovenia – obsahuje predmet právnej úpravy, ohrozená druhy voľne žijúcich živočíchov a voľne rastúcich rastlín a vymedzenie základných pojmov

Druhá časť - Dovoz, vývoz, opätovný vývoz a tranzit exemplárov - sa člení na štyri oddiely
 Prvý oddiel  -   Dovoz   exemplárov  - obsahuje spoločné ustanovenia na  dovoz, osobitné podmienky na dovoz exemplárov druhov patriacich do skupiny A  a skupiny  B,  ktoré  musia byť splnené,  aby  ministerstvo  mohlo  vydať  povolenie  na  dovoz   takýchto   exemplárov, podmienky na dovoz exemplárov druhov  patriacich do  skupín C a  D, na dovoz ktorých sa vyžaduje oznámenie o dovoze, podmienky na dovoz exemplárov osobného alebo rodinného charakteru, podmienky na dovoz exemplárov vedcami alebo vedeckými inštitúciami, niektoré obmedzenia dovozu exemplárov druhov patriacich do skupín A a B a postup pri dovoze exemplárov
 Druhý oddiel -   Vývoz a opätovný vývoz exemplárov – obsahuje spoločné podmienky na vývoz a opätovný vývoz, osobitné     ustanovenia na vývoz a  opätovný  vývoz exemplárov druhov   patriacich   do skupin A  až  C,  ktoré  musia byť splnené,  aby  ministerstvo  	mohlo vydať povolenie na vývoz alebo   povolenie na opätovný vývoz takýchto exemplárov, podmienky na vývoz a opätovný vývoz exemplárov osobného alebo rodinného charakteru, podmienky na vývoz a opätovný vývoz exemplárov vedcami  alebo  vedeckými  inštitúciami a postup pri vývoze a opätovnom vývoze exemplárov
 Tretí oddiel -  Konanie o povolenie dovozu, vývozu a opätovného vývozu  exemplárov – ustanovuje základné povinnosti, náležitosti žiadosti a zásady konania o povolenie dovozu, vývozu a opätovného vývozu exemplárov vrátane odobratia, zmeny, zrušenia a zániku tohto povolenia
	Štvrtý  oddiel -  Tranzit   exemplárov  -   ustanovuje   osobitné   podmienky   na			prepravu  exemplárov  v režime tranzitu cez územie Slovenskej 		  republiky 

Tretia časť - Komerčné činnosti a premiestnenie exemplárov - ustanovuje podmienky využitia exemplárov na komerčné činnosti, podmienky na premiestnenie živých exemplárov na území Slovenskej republiky a zásady konania o povolení komerčných činností a  premiestnení živých exemplárov

Štvrtá časť – Evidencia, preukazovanie pôvodu a nezameniteľné označenie exemplárov -  ustanovuje evidenciu exemplárov, spôsob preukazovania pôvodu exemplárov a ich nezameniteľné označenie

Piata časť - Orgány štátnej správy a Vedecký orgán Slovenskej republiky - obsahuje výpočet príslušných orgánov na výkon štátnej správy podľa tohto zákona vrátane ich základných kompetencií, ustanovuje oprávnenia týchto orgánov štátnej správy pri výkone štátneho dozoru, podmienky pre zriadenie Poradného zboru pre dohovor, ako aj podmienky pre ustanovenie Vedeckého orgánu Slovenskej republiky a jeho úlohy

Šiesta časť -  Zodpovednosť za porušenie povinností - obsahuje ustanovenia o správnych deliktoch podnikateľov, právnických osôb a o priestupkoch fyzických osôb, osobitné oprávnenia orgánov štátnej správy v súvislosti so zaistením veci a jej predajom, ustanovenia o správe exemplárov, ktoré sa stali majetkom štátu a o spoločenskej hodnote exemplárov

Siedma časť - Spoločné, prechodné a záverečné ustanovenia - obsahuje ustanovenie o pôsobnosti zákona č. 71/1967 Zb. o správnom konaní (správny poriadok) na konania podľa tohto zákona, vymedzenie vzťahu k ďalším zákonom a medzinárodným dohovorom, lehoty, v ktorých je potrebné zosúladiť  vedenie evidencie o exemplároch a ich nezameniteľné označenie podľa doterajších predpisov s evidenciou a nezameniteľným označením podľa tohto zákona, lehoty, v ktorých je potrebné začať viesť evidenciu a nezameniteľne označiť exempláre, ktoré sa stali chránenými podľa tohto zákona, ak boli nadobudnuté pred nadobudnutím jeho účinnosti, zrušovacie ustanovenie, ktorým sa zrušujú súhlasy vydané podľa § 7 písm. g) a § 30 ods. 1 zákona Národnej rady Slovenskej republiky č. 287/1994 Z. z. 

Článok II obsahuje novelu zákona Národnej rady Slovenskej republiky č. 287/1994 Z.z. o ochrane prírody a krajiny v znení neskorších predpisov.
Článok  III obsahuje novelu zákona Národnej rady Slovenskej republiky č. 145/1995 Z.z. o správnych poplatkoch v znení neskorších predpisov.
Článok IV– obsahuje návrh dátumu nadobudnutia účinnosti tohto zákona - 1. január 2002.

B. Doložka zlučiteľnosti

1. 	Navrhovateľ zákona: Ministerstvo životného prostredia Slovenskej republiky 
2. Názov návrhu zákona:   Zákon o ochrane  ohrozených druhov voľne  žijúcich živočíchov	a   voľne  rastúcich   rastlín  reguláciou  obchodu  s  nimi   a  o  	zmene  a  doplnení  niektorých zákonov
3. V práve Európskej únie je problematika návrhu zákona upravená v
a) 	nariadení Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi v znení nariadenia Komisie (ES) č. 2724/2000, dátum vydania 9. december 1996, 30. november 2000,
b) 	nariadení Komisie (ES) č. 939/97/EC o ustanovení podrobných pravidiel týkajúcich sa implementácie nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi v znení nariadenia Komisie (ES) č. 767/98 a nariadenia Komisie (ES) č. 1006/98, dátum vydania 26. mája 1997,
c) 	nariadení Komisie (ES) č. 191/2001 pozastavujúce introdukciu exemplárov určitých druhov voľne žijúcich živočíchov a rastlín do spoločenstva, dátum vydania 30. januára 2001. 
4. Návrh zákona svojou problematikou patrí medzi prioritné oblasti aproximácie práva obsiahnuté v čl. 70 Európskej dohody o pridružení - oblasť životné prostredie.
5. Charakteristika právnych noriem Európskej únie, ktorými je upravená problematika návrhu zákona: 
Nariadenia Európskej únie, ktoré sú uvedené v bode 3 upravujú ochranu ohrozených druhov voľne žijúcich živočíchov a voľne rastúcich rastlín prostredníctvom kontroly medzinárodného obchodu s exemplármi týchto druhov. Upravujú opatrenia na kontrolu obchodu najmä na hraniciach, podmienky na vydávanie, používanie a predkladanie povolení a osvedčení týkajúcich sa povolenia dovozu, vývozu alebo opätovného vývozu exemplárov druhov, ktoré sú predmetom týchto nariadení a tiež upravujú podmienky pre uskutočňovanie tranzitu exemplárov. Za účelom kontroly obchodu s exemplármi upravujú podmienky vykonávania komerčných činností, premiestnenia živých exemplárov a umožňujú regulovať držbu exemplárov. V záujme zabezpečenia aplikácie ustanovení nariadení sa ukladá povinnosť jednotlivým členským štátom Európskej únie ustanoviť výkonné a vedecké orgány. Dôležitosťou časťou nariadenia uvedeného v bode 3 písm. a) je úprava sankcií za porušenie podmienok týkajúcich sa predmetu nariadenia, ktoré musia byť uložené takým  spôsobom, ktorý bude dostatočný aj primeraný podľa povahy a stupňa porušenia.
6. Vyjadrenie stupňa kompatibility s právnou normou Európskej únie: úplná

C. Ekonomické dopady

  Napriek tomu, že v Slovenskej republike existuje už niekoľko rokov štátna správa ochrany prírody a krajiny a dohovor je čiastočne pretransformovaný do zákona  o ochrane prírody a krajiny a vyhlášky o chránených rastlinách, chránených živočíchoch a o spoločenskom ohodnocovaní chránených rastlín, chránených, živočíchov a drevín, je súčasný stav zamestnancov zabezpečujúcich agendu súvisiacu s medzinárodným obchodom  nepostačujúci.
      Pre implementáciu (praktickú realizáciu) nariadení o obchode bude potrebné posilniť Výkonný orgán Slovenskej republiky (ministerstvo) a súčasný Vedecký orgán Slovenskej republiky (Štátnu ochranu prírody Slovenskej republiky) o jedného zamestnanca najmä z dôvodu, že vstupom Slovenskej republiky  do únie  bude potrebné zabezpečiť zástupcov Slovenskej republiky v Skupine pre výskum a vo Výbore, ktoré sú zriadené v súlade s článkom 17 a 18 nariadenia Rady (ES) č. 338/97 v znení neskorších zmien. V súvislosti s nadobudnutím účinnosti tohto zákona bude potrebné posilniť kontrolnú zložku - Slovenskú inšpekciu životného prostredia, Inšpekciu ochrany prírody (ďalej len „inšpekcia”) o zamestnancov špecializovaných na nepôvodnú flóru a faunu. Tu sa navrhuje nárast jedného zamestnanca  na každý inšpektorát vrátane ústredia, čo predstavuje päť zamestnancov.
      Osobitnú skupinu tvoria finančné prostriedky potrebné na vybudovanie a zabezpečenie prevádzky záchytných stredísk, na zakúpenie vybavenia pre nových zamestnancov a na tlač tlačív (žiadostí o vydanie povolenia na dovoz, povolenia na vývoz, povolenia na opätovný vývoz, formulárov povolenia na  dovoz, povolenia na vývoz, povolenia na opätovný vývoz, oznámenia o dovoze a vinety), ktorých formát, obsah a druh papiera je predpísaný nariadeniami o obchode. 
Počet zamestnancov                                               +   7
v tom : MŽP SR                                                               1
            SIŽP                                                                    5
            ŠOP SR                                                               1
Bežné výdavky                                                         + 2  800 tis. Sk
v tom: mzdové prostriedky                                            1 240 tis. Sk
          príspevky do poistných fondov a NÚP                   460 tis. Sk
Kapitálové výdavky                                                  + 13 000 tis. Sk
(na vybudovanie záchytného strediska a vybavenie zamestnancov výpočtovou a kancelárskou technikou).                                    
     Požiadavka na zabezpečenie potrebného počtu zamestnancov a finančných prostriedkov bola schválená uznesením vlády SR č. 702 z 18.7.2001k analýze požiadaviek na zabezpečenie administratívnych potrieb a nových inštitúcií súvisiacich s implementáciou práva EÚ. Kapitálové výdavky budú zabezpečené v rámci  rozpočtovej kapitoly ministerstva na rok 2002.
     Návrh zákona bol dňa 26.7. 2001 prerokovaný so zástupcami Ministerstva financií Slovenskej republiky sekciou rozpočtu a z navrhovanej právnej úpravy nevyplývajú žiadne nároky na zvýšenie rozpočtovej kapitoly MŽP SR.                                           
   
D. K jednotlivým častiam 

K článku I
K § 1 
      Predmetom úpravy návrhu zákona je zabezpečenie ochrany voľne žijúcich živočíchov a voľne rastúcich rastlín kontrolou medzinárodného obchodu s nimi uskutočňovaného. V  súlade s nariadením Rady (ES) č. 338/97 o ochrane druhov voľne žijúcich živočíchov a rastlín  reguláciou obchodu s nimi v znení nariadenia Komisie (ES) č. 2724/2000 sa upravuje predmet právnej úpravy návrhu zákona, ktorým je ustanovenie podmienok na dovoz, vývoz, opätovný vývoz a tranzit vybraných druhov voľne žijúcich živočíchov a voľne rastúcich rastlín, ustanovenie niektorých ďalších opatrení na zabezpečenie ich ochrany a evidencie na území Slovenskej republiky a úprava pôsobnosti orgánov štátnej správy na úseku nakladania s exemplármi.

K § 2
      Ustanovujú sa kritériá, na základe ktorých sú jednotlivé druhy zaraďované do štyroch skupín tvoriacich prílohy nariadenia Rady (ES) č. 338/97 v znení nariadenia Komisie (ES) č. 2724/2000  označené A, B, C, D odlišne od príloh dohovoru označených I, II, III. 
      Prílohu A tvoria exempláre z prílohy I dohovoru a druhy, ktoré do tejto skupiny zaradila únia. Prílohu B  tvoria exempláre z prílohy II dohovoru, okrem tých exemplárov z prílohy II dohovoru, ktoré únia zaradila do skupiny A a iné druhy nezaradené do prílohy I a II dohovoru, ktoré do skupiny B zaradila únia. Prílohu C tvoria exempláre z prílohy III dohovoru. Prílohu D tvoria exempláre nezaradené do príloh A, B, C, a iné druhy, ktoré do skupiny D zaradila únia. 
      Napriek tomu, že Slovenská republika neuplatnila žiadnu výhradu k zaradeniu druhov do príslušných príloh  pri pristupovaní k dohovoru, je z dôvodu možného uplatnenia výhrady v budúcnosti pri definovaní jednotlivých skupín uvádzaný text: „pre ktoré Slovenská republika uplatnila, resp. neuplatnila výhradu”.
     Zároveň sa v súlade s nariadeniami o obchode stanovuje, do ktorej zo skupín A,B,C,D patria krížence exemplárov, ktorých aspoň jeden z rodičov pochádza z jednej z uvedených skupín.

K § 3
Základné pojmy vychádzajú z príslušných definícii uvedených v nariadeniach o obchode. V súlade s doterajšou praxou pri preberaní definícií z nariadení o obchode sú tieto pozmenené len minimálne. Napríklad „predaj“ a  „obchod“ je definovaný v absolútnej zhode s definíciami uvedenými v nariadeniach o obchode. Slovo „využitie“ v definícii obchodu je potrebné chápať najmä v intenciách § 22 návrhu zákona. Pojem „exemplár narodený a odchovaný v zajatí“ je na základe skúsenosti Dánska doplnený o šesť mesačnú lehotu počas, ktorej musí byť exemplár súčasťou bežného osobného majetku, aby mohol byť považovaný za exemplár osobného alebo rodinného charakteru. Stanovenie uvedenej lehoty ma za cieľ predísť špekuláciám kedy, je najčastejšie pri dovoze exotických suvenírov, nezákonný dovoz exemplárov ( dovoz bez príslušného povolenia)  vydávaný za dovoz exemplárov osobného alebo rodinného charakteru.  Keďže nariadenia Európskeho spoločenstva, ktoré sa návrhom zákona preberajú, boli vydané na základe článku 130s Zmluvy o Európskej únii, je možno uplatniť článok 130t (tzv. environmentálna záruka) - možnosť prijať prísnejšie opatrenia, než tie, ktoré sa prijali podľa článku 130s.  
       Okrem iného sa zavádza definícia zásielky a výkonného orgánu. Vzhľadom na to, že v štátoch, ktoré nie sú zmluvnou stranou dohovoru, nie je ustanovený výkonný orgán, plní túto funkciu iný orgán; zoznam týchto orgánov vedie Sekretariát dohovoru.

K  § 4
     Upravujú sa spoločné ustanovenia na dovoz exemplárov. Podmienky sú totožné          s podmienkami uvedenými v nariadeniach o obchode.
      Na  dovoz exemplárov druhov patriacich do skupiny A a B sa vyžaduje povolenie na dovoz. Na dovoz exemplárov druhov patriacich do skupiny C a D sa vyžaduje oznámenie o dovoze. 
      Ustanovuje sa doba platnosti povolení ako aj povinnosť ich predloženia pri vstupe na  územie Slovenskej republiky.   
      Povolenie na dovoz bude v súlade s nariadeniami o obchode a doterajšou praxou vydávať ministerstvo na základe žiadosti predloženej na úradnom tlačive. Vzory úradných tlačív žiadostí, formu a náležitosti povolenia na dovoz ako aj úradné tlačivo oznámenia o dovoze upraví všeobecne záväzný právny predpis, na vydanie ktorého sa splnomocňuje ministerstvo. Úradné tlačivo povolenia  na dovoz ako aj úradné tlačivo oznámenia o dovoze bude totožné s povoleniami vydávanými v členských štátoch  únie tak, ako ich ustanovujú nariadenia o obchode. Je predpísaný formát tlačiva (A4), váha papiera (55 g/m3), farba papiera. Úradné tlačivá povolenia na dovoz majú podľa nariadení o obchode 5 strán, každú inej farby (biela strana je  originálom s gilošovým vzorom na pozadí a šedou tlačou na prednej strane, žltá strana je určená pre držiteľa, bledozelená strana je určená pre krajinu vývozu a opätovného vývozu, ružová strana je  určená pre orgán ktorý povolenie vydal), piata strana je biela a je žiadosťou o vydanie povolenia na dovoz. Tlačivo povolenia na dovoz podľa tohto  zákona bude obsahovať, v súlade s nariadeniami o obchode, iba prvé štyri strany. Žiadosť o vydanie povolenia na dovoz  bude na osobitnom tlačive.
      Oznámenie o dovoze má 2 strany. Biela strana je originálom a žltá strana kópiou určenou pre dovozcu. 
     V súlade s článkom 12 nariadenia Rady (ES) č. 338/97 sa v odseku 7 ukladá povinnosť, že exempláre sa môžu dovážať na územie Slovenskej republiky len cez vybrané colné priechody, zoznam ktorých upraví Ministerstvo financií Slovenskej republiky vo vykonávacom predpise k Colnému zákonu (ďalej len „určený colný orgán”). Tieto miesta budú po personálnej, ako aj po technickej stránke schopné vykonávať kontrolu exemplárov v súlade s týmto zákonom. Na určených colných orgánoch bude zabezpečená rastlinnolekárska a veterinárna kontrola a zo strany rezortu životného prostredia odborná pomoc colným orgánom v prípade potreby identifikácie exemplárov druhov chránených týmto zákonom za pomoci členov Poradného zboru pre dohovor. 

K § 5
    Upravujú sa osobitné podmienky na dovoz exemplárov druhov patriacich do skupiny A. Ide o najprísnejšie podmienky, za dodržania ktorých možno povoliť a uskutočniť dovoz takýchto exemplárov. Podmienkou na vydanie povolenia na dovoz je najmä legálnosť nadobudnutia exemplárov v štáte vývozu, dovoz nesmie byť na primárne komerčné účely, nesmie mať negatívne účinky na stav ochrany daného druhu alebo na rozsah územia na ktorom sa populácia daného druhu vyskytuje, musí byť overený účel dovozu a podmienky, v ktorých budú živé exempláre po dovoze umiestnené, musia zodpovedať ich riadnej ochrane a starostlivosti. Pri dovoze exemplárov druhov patriacich do skupiny A sa dovozcovi najprv vydá len kópia povolenia na dovoz, ktorú tento predloží štátu vývozu alebo opätovného vývozu (ďalej len „štát vývozu”). Tento na jej základe vydá originál povolenia na vývoz alebo povolenia na opätovný vývoz. Ministerstvo môže kópiu povolenia na dovoz určeného pre štát vývozu nahradiť písomným potvrdením, že povolenie na dovoz bude vydané a za akých podmienok. Takýto postup je v súlade s nariadeniami o obchode, ako aj s dohovorom a zabezpečuje to, aby žiadateľ a tiež štát vývozu mal informáciu o tom, aké podmienky budú musieť byť splnené, aby exempláre mohli byť dovezené na územie Slovenskej republiky (napríklad, že musia byť nezameniteľne označené určitým spôsobom). Originál povolenia na dovoz sa vydá žiadateľovi až po predložení originálu povolenia na vývoz alebo povolenia na opätovný vývoz ministerstvu. 
        Zároveň sa taxatívne vymenovávajú prípady dovozu exemplárov, pri povoľovaní ktorých sa niektoré z ustanovených podmienok na dovoz podľa odseku 1 nepoužijú. Napr. v prípade dovozu spracovaných exemplárov, ktoré bolo nadobudnuté pred viac ako 50 rokmi, je možné povoliť dovoz aj na komerčné účely.
	Na dovoz exemplárov druhov patriacich do skupiny A, ktoré sú exemplármi narodenými a odchovanými v zajatí alebo umelo vypestovanými, sa nevyžaduje splnenie podmienok podľa odseku 1, lebo takéto exempláre sa považuje za exemplára druhov patriacich so skupiny B, a preto ministerstvo bude musieť v konaní o vydanie povolenia na dovoz skúmať, či sú splnené podmienky na ich dovoz podľa § 6 ods. 1 zákona.

K § 6 
       Upravujú sa osobitné podmienky na dovoz exemplárov druhov patriacich do skupiny B. Podmienkou na vydanie povolenia na dovoz je najmä legálnosť nadobudnutia exemplárov v štáte vývozu, súhlasné stanovisko Vedeckého orgánu Slovenskej republiky, vhodnosť priestorov, v ktorých budú exempláre po dovoze umiestnené, ktoré preukazuje žiadateľ. 
   Opäť sa taxatívne vymenúvajú prípady dovozu exemplárov, pri povoľovaní ktorých sa niektoré z ustanovených podmienok na dovoz podľa odseku 1 nepoužijú. 

K § 7 
      Upravujú sa  osobitné podmienky na dovoz exemplárov druhov patriacich do skupín C a D. Na dovoz uvedených exemplárov je potrebné oznámenie o dovoze, ktoré sa predkladá určenému colnému orgánu v mieste vstupu a pri exemplároch druhov patriacich do skupiny C aj povolenie na vývoz vydané v súlade s dohovorom výkonným orgánom štátu vývozu potvrdzujúce, že exempláre boli získané v súlade s právnymi predpismi na ich ochranu pri dovoze druhov zo štátu, ktorý zaradenie druhu medzi druhy exemplárov  podľa § 2 ods. 4 písm. a) alebo ods. 5 písm. a) navrhol; v ostatných prípadoch povolenie na vývoz, povolenie na opätovný vývoz alebo iný doklad preukazujúci legálnosť pôvodu dovážaných exemplárov. Uvedené podmienky sú opäť totožné s podmienkami uvedenými v nariadeniach o obchode.

K § 8 
     Upravujú sa osobitné podmienky na dovoz exemplárov osobného alebo rodinného charakteru. V súčasnosti je možné pre osobnú potrebu doviesť bez povolenia na dovoz napríklad 250 g kaviáru na osobu z druhov jeseterov patriacich do skupiny B (Acipenseriformes spp.). Táto výnimka platí už niekoľko rokov. Pre ďalšie prípady, ktoré môžu byť takto ustanovené Konferenciou členských štátov dohovoru, sa ministerstvo splnomocňuje na vydanie všeobecne záväzného právneho predpisu [§ 28 ods. 3 písm. c)].

K § 9
      Upravujú sa osobitné podmienky na dovoz exemplárov  vedcami alebo vedeckými inštitúciami. V prípade, že sú vedci a vedecké inštitúcie zaevidované na výkonnom orgáne štátu, v ktorom vykonávajú svoju činnosť, môžu presne určené druhy zbierok (herbárové exempláre, konzervované, sušené alebo zaliate múzejné exempláre, živý rastlinný materiál) dovážať na vedecké účely bez povolenia na dovoz. Zásielka však  musí byť označená vinetou, vzor ktorej ustanoví ministerstvo všeobecne záväzným právnym predpisom. Vzor vinety bude totožný s vinetou používanou v členských štátoch únie a predpísanou nariadeniami o obchode [§ 28 ods. 3 písm. d)] .
       Upravujú sa podmienky, za splnenia ktorých môže ministerstvo zaevidovať vedcov a vedecké inštitúcie v osobitnom zoznamu, ktorý vedie na účely tohto zákona a podmienky, ktoré musia byť splnené na ich vyčiarknutie z tohto zoznamu. Len vedci a vedecké inštitúcie, ktoré splnia uvedené podmienky, budú môcť využívať uvedenú vinetu namiesto povolenia na dovoz.
	Aj keď sa na dovoz exemplárov osobného alebo rodinného charakteru a na dovoz exemplárov vedcami alebo vedeckými inštitúciami nevyžaduje povolenie na dovoz, nedotknuté zostáva ustanovenie § 10 upravujúce obmedzenia dovozu exemplárov druhov patriacich skupín A a B. To znamená, že aj pri takomto dovoze musí dovozca skúmať, či sa na dovážané exempláre nevzťahuje obmedzenie dovozu, ktoré by mu mohlo zabrániť uskutočniť dovoz exemplára na územie Slovenskej republiky.

K § 10
 Ustanovujú sa podmienky, za splnenia ktorých sa môže obmedziť dovoz niektorých exemplárov druhov patriacich do skupiny A a B, napríklad v prípadoch vysokej úmrtnosti exemplárov pri ich preprave alebo chove v zajatí. Nariadenie Komisie (ES) č. 191/2001 obsahuje zoznam exemplárov určitých druhov voľne žijúcich živočíchov a rastlín, ktorých introdukcia do Spoločenstva sa pozastavuje. Týmto zákonom sa v súlade s nariadeniami o obchode obdobne obmedzuje dovoz exemplárov týchto druhov do Slovenskej republiky. Zoznam týchto exemplárov vydá ministerstvo všeobecne záväzným právnym predpisom [§ 27 ods. 3 písm. e)]. V odseku 2 sa upravuje výnimka z obmedzenia dovozu exemplárov, ktorá však platí len v rozsahu ustanovenom vykonávacím predpisom.

K § 11
    Ustanovujú sa spoločný postup pri dovoze exemplárov ako aj podmienky, za splnenia ktorých je možné vydať dodatočné povolenie na dovoz. Toto povolenie je možné vydať iba v prípade neživých exemplárov druhov patriacich do skupiny B pri dodržaní taxatívne uvedených podmienok, ktoré musia byť splnené súčasne.
     V prípade, že exempláre prepravované letecky alebo po železnice budú takto prepravované ďalej bez medziuskladnenia inému určenému colnému orgánu ako  tomu, cez ktorý boli do Slovenskej republiky dovezené, môže byť povolenie na dovoz alebo oznámenie o dovoze predložené na tomto druhom určenom colnom orgáne. Exempláre však musí sprevádzať prvá kópia pre držiteľa povolenia na dovoz vyplnená určeným colným orgánom v mieste vstupu na územie Slovenskej republiky alebo kópia pre dovozcu  oznámenia o dovoze vyplnená  určeným colným orgánom v mieste vstupu.
       Zároveň sa v súlade s nariadeniami o obchode taxatívne vymenovávajú exempláre, ktoré musia byť pri dovoze nezameniteľne označené spôsobom ustanoveným vo vykonávacom predpise. Ide napríklad o exempláre získané zo zariadení odchovávajúcich živočíchy v zajatí pre komerčné účely za predpokladu, že zariadenia sú zaregistrované na Sekretariáte dohovoru (v Slovenskej republike zatiaľ nie je žiadne takéto zariadenie), exempláre z farmových zariadení schválených konferenciou členských štátov dohovoru.
Na základe skúseností niektorých členských štátov únie sa ustanovuje nad rámec nariadení o obchode povinnosť, na základe ktorej musí dovozca ohlásiť ministerstvu  čas a miesto plánovaného dovozu najmenej  24 hodín pred jeho uskutočnením. Účelom uvedeného ustanovenia je zabezpečiť odbornú identifikáciu dovážaných exemplárov napríklad členom Poradného zboru pre dohovor a kvalifikovanú kontrolu splnenia podmienok dovozu.
     Pre prípady, kedy sú exempláre dovážané bez prítomnosti dovozcu (napríklad autobusovou dopravou, železničnou dopravou), sa v zákone upravilo, že v takomto prípade povinnosti dovozcu prechádzajú na dopravcu exemplárov. Cieľom uvedeného ustanovenia je obmedziť dovoz „neidentifikovateľným” dovozcom, kedy pri objavení nelegálne dovážaných exemplárov napríklad v batožinovom priestore autobusu, batožina nepatrí žiadnemu z cestujúcich a šofér nie je schopný sa vyjadriť ku skutočnostiam, ako sa batožina dostala do jeho vozidla. Z uvedeného vyplýva, že ak exempláre budú prepravované na územie Slovenskej republiky v neprítomnosti dovozcu, bude môcť byť vyvodzovaná zodpovednosť za porušenie povinností týkajúcich sa vstupu exemplárov voči dopravcovi (napríklad za nepredloženie povolenia na dovoz alebo oznámenia o dovoze pred vstupom na územie Slovenskej republiky na určenom colnom orgáne v  mieste vstupu). 

K § 12
     Opravujú sa spoločné ustanovenia na vývoz a opätovný vývoz exemplárov. Na vývoz a opätovný vývoz exemplárov druhov patriacich do skupiny A až C sa vyžaduje povolenie na vývoz alebo povolenie na opätovný vývoz. Úradné tlačivá týchto povolení sú obsahovo zhodné s tlačivom povolenia na dovoz a obdobne je tomu aj v prípade tlačiva žiadosti. 
      Na vývoz a opätovný vývoz exemplárov druhov patriacich do skupiny D sa nevyžaduje žiadne z uvedených povolení. 
      Taktiež je upravené, že exempláre druhov patriacich do skupiny A až C môžu byť vyvážané alebo opätovne vyvážané len cez určené colné orgány podľa § 4 ods. 7.

K § 13
    Ustanovujú sa podmienky na vývoz a opätovný vývoz exemplárov druhov patriacich do skupiny A. Podmienkou na vydanie povolenia na vývoz a povolenia na opätovný vývoz je najmä preukázanie pôvodu exemplárov (okrem iného bude potrebné skúmať, či exempláre boli nadobudnuté v súlade s právnymi predpismi platnými v čase ich získania, napríklad v súlade s týmto zákonom, so zákonom Národnej rady Slovenskej republiky č. 287/1994 Z.z., s dohovorom), primárne nekomerčný účel vývozu, preprava exemplárov musí byť zabezpečená tak, aby sa minimalizovalo riziko poranenia alebo poškodenia exemplárov, Vedecký orgán Slovenskej republiky musí písomne vyhlásiť, že vývoz nebude mať negatívny účinok na stav ochrany druhu alebo na rozsah územia, na ktorom sa príslušná populácia daného druhu vyskytuje. Podmienky sú totožné s podmienkami uvedenými v nariadeniach o obchode.
Nad rámec nariadení o obchode sa v prípade vývozu živých exemplárov pôvodných druhov chránených živočíchov ( § 3 ods. 1 a príloha č. 4 vyhlášky MŽP SR č. 93/1999 o chránených rastlinách, chránených živočíchoch a o spoločenskom ohodnocovaní chránených rastlín, chránených živočíchov a drevín), patriacich do skupiny A  umožňuje vývoz iba exemplárov narodených a odchovaných v zajatí [§ 3 písm. d)]. Cieľom tohto ustanovenia je ochrana pôvodných druhov chránených živočíchov odobratých z voľnej prírody v tom smere, aby zostali na území Slovenskej republiky a neboli vyvážané do zahraničia (častokrát aj za účelom dosiahnutia zisku). Výnimkou budú prípady vývozu takýchto exemplárov na vedecké účely a na účely záchrany daného druhu. 
Zároveň sa taxatívne vymenovávajú exempláre druhov, pri povoľovaní vývozu a opätovného vývozu ktorých sa niektoré zo stanovených podmienok nepoužijú. Napr. v prípade, že vývozca predložením písomnej dokumentácie preukáže, že neživé exempláre alebo ich časti a deriváty boli legálne získané pred účinnosťou tohto zákona,  neposudzuje sa vplyv odchytu  alebo zberu uvedeného druhu z voľnej prírody  na stav ochrany druhu alebo rozsah územia, na ktorom sa príslušná populácia daného druhu vyskytuje.
Na vývoz a opätovný vývoz exemplárov druhov patriacich do skupiny A, ktoré sú exemplármi narodenými a odchovanými v zajatí alebo umelo vypestovanými, sa nevyžaduje splnenie podmienok podľa odseku 1 a 2, lebo takéto exempláre sa považuje za exemplára druhov patriacich so skupiny B, a preto ministerstvo bude musieť v konaní o vydanie povolenia na vývoz alebo povolenia na opätovný vývoz skúmať, či sú splnené podmienky na ich dovoz podľa § 14 ods. 1 a 2 zákona.

K § 14
Upravujú sa osobitné podmienky na vývoz a opätovný vývoz exemplárov druhov patriacich do skupiny B a C. Podmienkou na vydanie povolenia na vývoz a povolenia na opätovný vývoz je najmä legálnosť pôvodu exemplárov, preprava zaručujúca minimálne riziko ich poranenia alebo krutého zaobchádzania a písomné stanovisko Vedeckého orgánu Slovenskej republiky, že odchyt alebo odber exemplárov z voľnej prírody alebo ich vývoz nebude mať negatívny účinok na stav ochrany druhu alebo na rozsah, na ktorom sa populácia daného druhu vyskytuje.
 Nad rámec nariadení o obchode sa taktiež v prípade vývozu živých exemplárov pôvodných druhov chránených živočíchov umožňuje vývoz iba exemplárov narodených a odchovaných v zajatí [§ 3 písm. d)]. Výnimkou budú prípady vývozu takýchto exemplárov na vedecké účely a na účely záchrany daného druhu. 
Zároveň sa taxatívne vymenovávajú exempláre druhov, pri povoľovaní vývozu a opätovného vývozu ktorých sa niektoré zo stanovených podmienok nepoužijú.
      Vedeckému orgánu Slovenskej republiky sa ukladá povinnosť monitorovať počet skutočne vyvezených exemplárov druhov patriacich do skupiny B a v prípade, že sa preukáže negatívny dopad vývozu na stav ochrany druhu, početnosť jeho populácie, tento bude mať právo navrhnúť ministerstvu obmedzenie jeho vývozu (napríklad stanovením vývozných kvót), prípadne jeho preradenie medzi druhy patriace do skupiny A. Ministerstvo v prípade potreby nepovolí vývoz exemplárov daného druhu, napríklad nad rozsah stanovenej vývoznej kvóty pre exempláre daného druhu nebudú môcť byť vyvezené ďalšie takéto exempláre.

K § 15
      Obdobne ako v § 8 sa ustanovujú podmienky na vývoz a opätovný vývoz exemplárov rodinného alebo osobného charakteru..

K § 16
      Obdobne ako v § 9 sa ustanovujú podmienky na vývoz a opätovný vývoz exemplárov vedcami alebo vedeckými inštitúciami. 

K § 17
     Ustanovujú sa spoločné podmienky na vývoz a opätovný vývoz exemplárov, ako aj podmienky, za splnenia ktorých je možné vydať dodatočné povolenie na vývoz alebo opätovný vývoz. Dodatočné povolenie na vývoz alebo opätovný vývoz je možné vydať iba  v prípade neživých exemplárov druhov patriacich do skupiny B  a C za súčasného splnenia štyroch podmienok.
Pre prípady, kedy sú exempláre vyvážané bez prítomnosti vývozcu (napríklad autobusovou dopravou, železničnou dopravou), sa v zákone upravilo, že v takomto prípade povinnosti vývozcu prechádzajú na dopravcu exemplárov. Z uvedeného vyplýva, že ak exempláre budú prepravované z územia Slovenskej republiky v neprítomnosti vývozcu, bude môcť byť vyvodzovaná zodpovednosť za porušenie povinností týkajúcich sa výstupu exemplárov voči dopravcovi (napríklad za nepredloženie povolenia na vývoz alebo povolenia na opätovný vývoz pred výstupom z územia Slovenskej republiky na určenom colnom orgáne v  mieste výstupu). 
Zároveň sa taxatívne vymenúvajú v súlade s nariadeniami o obchode exempláre, ktoré musia byť pri opätovnom vývoze nezameniteľne označené spôsobom ustanoveným vo vykonávacom predpise. 

K § 18
      V tomto ustanovení sa spolu s § 19 a 20 upravuje konanie o povolenie dovozu, vývozu a opätovného vývozu exemplárov.
      V súlade s nariadeniami o obchode sa navrhuje podávať  žiadosť o vydanie povolenia na dovoz, povolenia na vývoz a povolenia na opätovný vývoz na úradných tlačivách, takže sa ustanovuje ich základný obsah. 
      Navrhuje sa, aby sa na rozhodnutie o vydaní povolenia na dovoz, povolenia na  vývoz a povolenia na opätovný vývoz nevzťahovalo ustanovenie § 47 zákona č. 71/1967 Zb. o správnom konaní (správny poriadok) v prípade, ak sa žiadateľovi vyhovuje v celom rozsahu. V takomto prípade sa žiadateľovi vydá len povolenie na dovoz, povolenie na vývoz alebo povolenie na opätovný vývoz na úradnom tlačive, ktoré je zhodné s tlačivom používaným v členských štátoch únie. Navrhovaná právna úprava vychádza z doterajšej praxe vydávania súhlasov podľa § 29 zákona Národnej rady Slovenskej republiky č. 287/1994 Z.z. o ochrane prírody a krajiny, kedy sa za šesť rokov jeho existencie nevyskytli prípady odvolania a 15 - dňová odvolacia lehota v prípadoch, keď sa žiadateľ nevzdal odvolania, bránila žiadateľovi uskutočniť dovoz, vývoz alebo opätovný vývoz okamžite po vydaní povolenia. Uvedeným ustanovením sa urýchli vybavovanie podaní najmä u cudzincov, ktorí napr. zákonne ulovia  medveďa hnedého na území Slovenskej republiky a chcú si vyviesť trofej hneď po uskutočnení lovu, alebo prípady krátkodobého pobytu exemplárov na území Slovenskej republiky za účelom sokoliarskych stretnutí. Za súčasného stavu je nutné lehotu na odvolanie  „odstraňovať” vzdaním  sa práva odvolania. Zároveň bude takýto postup efektívnejší, lebo nebude potrebné vydávať nadbytočné osobitné rozhodnutie s náležitosťami podľa § 47 správneho poriadku, ktorého neoddeliteľnou súčasťou ako príloha by aj tak  muselo byť medzinárodne uznávané povolenie - tzv. „permit”.
      V súlade s nariadeniami o obchode sa budú teda povolenia na dovoz, povolenie na vývoz a povolenie na opätovný vývoz vydávať na úradných tlačivách, ktorých forma je spoločná pre všetky členské štáty únie. Údaje v tlačivách sa vzhľadom na ich medzinárodný charakter budú uvádzať v slovenskom a anglickom jazyku. Žiadosti o vydanie povolení sa budú vypĺňať v štátnom (slovenskom) jazyku. Taxatívne sa vymenúvajú prípady, kedy ministerstvo žiadosť o vydanie povolenia zamietne (napr. nie sú splnené podmienky na jeho vydanie podľa tohto zákona, žiadateľovi bola právoplatne uložená pokuta alebo iná sankcia za porušenie povinností podľa tohto zákona alebo osobitného predpisu vo veciach nakladania s exemplármi druhov chránených podľa tohto zákona, a to do dvoch rokov od nadobudnutia právoplatnosti takéhoto rozhodnutia alebo obdobná žiadosť týkajúca sa toho istého exemplára bola už v minulosti zamietnutá; táto podmienka neplatí, ak sa okolnosti podstatne zmenili alebo ak sú k dispozícii nové dôkazy na podporu žiadosti).
     Osobitným spôsobom sa upravujú povinnosti žiadateľa v súvislosti s doručovaním písomností. Upravuje sa nový spôsob doručovania písomností vydaných v správnom konaní, keďže príslušné ustanovenia správneho poriadku o doručovaní už nevyhovujú potrebám praxe. Doteraz veľmi často museli orgány ochrany prírody a krajiny opakovane zisťovať adresu žiadateľa, čo spôsobovalo zbytočné predlžovanie správneho konania.

K § 19 
       Ustanovujú sa prípady, kedy môže orgán štátnej správy odobrať povolenie podľa § 18 ods.1 (ak držiteľ povolenia nesplní alebo poruší povinnosť podľa tohto zákona, ak je voči nemu dôvodné podozrenie zo spáchania deliktu alebo priestupku podľa tohoto zákona alebo ak sa dopustil trestného činu.) V prípade odobratia povolenia sa vydá osobe, ktorej bolo povolenie odobraté, potvrdenie s uvedením dôvodu odobratia. Cieľom tohto úkonu je zabrániť osobe, ktorej bolo povolenie vydané, v pokračovaní  vykonávania činnosti na jeho základe až do času právoplatného ukončenia súvisiaceho konania o protiprávnom konaní.    
        Po nadobudnutí právoplatnosti rozhodnutiu o delikte, priestupku alebo trestnom čine, bude možné odobraté povolenie vrátiť osobe, ktorej bolo odobraté, ak nie je dôvod na jeho zmenu alebo zrušenie (§ 20 ods. 1), ak nezanikla platnosť povolenia (§ 20 ods. 3) alebo ak tomu nebráni iný zákonný dôvod. 

K § 20
      Nad rámec správneho poriadku sa upravujú osobitné prípady zmeny, zrušenia alebo zániku povolenia vydaného podľa § 18 ods. 1. Napr. ministerstvo môže zmeniť alebo zrušiť povolenie, ktoré vydalo v prípadoch, kedy dôjde k zmene skutočností rozhodných pre jeho vydanie, ak to vyžadujú záujmy chránené týmto zákonom alebo ak oprávnený nedodržuje podmienky určené v povolení, alebo závažným spôsobom či opakovane porušuje ustanovenia tohto zákona alebo všeobecne záväzných právnych predpisov vydaných na jeho vykonanie. 
    Navrhuje sa aby náklady, ktoré vznikli ministerstvu v súvislosti so zmenou alebo zrušením povolenia, hradilo ministerstvo a náklady, ktoré vznikli účastníkovi konania v súvislosti so zmenou alebo zrušením povolenia, hradil účastník konania.
     V odseku 3 sa upravujú skutočnosti, na základe ktorých zanikne platnosť povolenia. V prípadoch uvedených v odseku 3 písm. c) sa rieši otázka nástupníctva; keďže pri povoľovaní dovozu, vývozu a opätovného vývozu exemplárov sa prihliada aj na osobu  žiadateľa, nepripúšťa sa prechod práv vyplývajúcich z povolení na právneho nástupcu žiadateľa. V odseku 3 písm. d) je upravená situácia, ktorá môže vzniknúť v prípade, že ministerstvo až dodatočne (po vydaní príslušného povolenia) zistí, že žiadateľ uviedol vo svoje žiadosti a v pripojených dokladoch nesprávne údaje (nie je dôležité, či vedome alebo nie), a teda ministerstvo rozhodlo na základe nesprávneho predpokladu o splnení podmienok na vydanie povolenia. 

K § 21
     Ustanovujú sa  podmienky pre exempláre, ktoré sú prepravované cez územie Slovenskej republiky v režime tranzitu. Na prepravu exemplárov v režime tranzitu nie je potrebné povolenie na dovoz, ak exempláre zaradené do príloh I a II dohovoru sprevádza platné povolenie na vývoz alebo povolenie na opätovný vývoz špecifikujúce miesto ich  určenia mimo územia Slovenskej republiky. Zároveň sa umožňuje aj dodatočné predloženie týchto povolení za predpokladu, že exempláre budú zaistené a v prípade nepredloženia uvedených povolení zhabané. Tranzit exemplárov je možné uskutočniť len cez určené colné orgány pre dovoz a vývoz exemplárov.

K § 22
Ustanovujú sa podmienky výnimočného využitia exemplárov druhov patriacich do skupiny A a B na komerčné činnosti.  V úplnom súlade s článkom 8 ods. 1 nariadenia Rady (ES) č. 338/97 sa zakazuje kúpa a ponuka na kúpu, nadobudnutie na komerčné účely, vystavovanie na verejnosti, predaj, držba na predaj a ponuka na predaj, preprava pre účely predaja ale aj iné využitie za úhradu. Zároveň v súlade s článkom 32 nariadenia Komisie (ES) č. 939/97 EC v znení neskorších zmien  sa ustanovujú určité podmienky a postupy, za dodržania ktorých môže platiť generálna výnimka z citovaného zákazu vyplývajúca priamo zo zákona (napr. zákaz komerčných činností sa nevzťahuje na exempláre zo skupiny B, ak boli nadobudnuté v súlade s týmto zákonom, majú pôvod mimo územia Slovenskej republiky a ich dovoz do Slovenskej republiky bol zákonný) alebo môže byť povolená individuálna výnimka zo zákazu komerčných činnosti (napr. pre prípady, kedy boli exempláre zákonne nadobudnuté pred nadobudnutím účinnosti tohto zákona, sú narodené a odchované v zajatí, prípadne budú na komerčné účely použité v záujme pokroku vedy alebo na biomedicínske účely).
    Ministerstvo zároveň môže obmedziť alebo zakázať držbu živých  exemplárov vybraných druhov patriacich do skupiny A; zoznam týchto druhov ustanoví všeobecne záväzný právny predpis [§ 27 ods. 3 písm. g)]. 
Ustanovuje sa povinnosť pre podnikateľov, ktorí predávajú exempláre, správcov trhoviska a organizátorov búrz, zverejňovať na vhodnom mieste prevádzkarne, trhového miesta alebo burzy podmienky chovu predávaných exemplárov a informácie o povinnostiach vyplývajúcich z tohto zákona.  

K § 23 
V tomto ustanovení  sú upravené osobitné podmienky pre akékoľvek premiestnenie živých exemplárov druhov patriacich do skupiny A na území Slovenskej republiky. Opäť ide o podmienky totožné s podmienkami uvedenými v  nariadeniach o obchode. Ustanovuje si permanentná kontrola podmienok držby týchto najprísnejšie chránených živých exemplárov tým, že každá zmena umiestnenia si bude vyžadovať súhlas ministerstva. 
       Pri premiestnení exemplárov druhov patriacich do skupiny B sa ustanovuje povinnosť pre doterajšieho držiteľa exemplára, informovať nového držiteľ exemplára o podmienkach chovu a pestovania premiestňovaných exemplárov.
    V súlade s článkom 9 bod 5  nariadenia Rady (ES) č. 338/97 v znení neskorších zmien  sa ustanovuje, že aj preprava exemplárov pri premiestňovaní v rámci Slovenskej republiky musí byť zabezpečená tak, aby sa minimalizovalo riziko ich poranenia alebo krutého zaobchádzania. Podmienky prepravy by mali byť totožné s podmienkami uvedenými v Smernici Rady č. 91/628/EHS a Smernici Rady č.92/438/EHS, ktorej transpozíciu do právneho poriadku Slovenskej republiky zabezpečuje Ministerstvo pôdohospodárstva Slovenskej republiky.
       Súhlas na premiestnenie exemplárov druhov patriacich do skupiny A nepotrebujú vedci a vedecké inštitúcie v prípade, ak ide o  výpožičky, dary a výmeny medzi nimi na vedecké účely, prepravovaným exemplárom je len živý rastlinný materiál a zásielka je označená vinetou.
Ministerstvo môže obmedziť držbu a premiestnenie živých exemplárov druhov, na ktoré sa vzťahuje obmedzenie dovozu v súlade s § 10; zoznam týchto exemplárov ustanoví všeobecne záväzným právnym predpisom [ § 28 ods. 3 písm. h)]. 

K § 24
    V tomto ustanovení sa upravujú
a)	základné náležitosti žiadosti 
1. 	o povolenie výnimky z komerčných činností (§ 22),
2. 	o vydanie súhlasu na premiestnenie živých exemplárov (§ 23),
b)  základné podmienky konania a rozhodovania o žiadosti podľa písmena a).

K § 25
Každý, kto má v držbe exempláre mimo prirodzeného výskytu v biotopoch, je povinný viesť o exemplároch evidenciu.
       Evidencia exemplárov rastlín  podľa 2 § ods. 2 písm. a) a ods. 3 písm. b) (ide o druhy z prílohy I dohovoru) sa vedie v evidenčnom zozname exemplárov rastlín. Evidenciu všetkých ostatných exemplárov rastlín tvoria písomné doklady preukazujúce spôsob nadobudnutia a pôvod exemplárov rastlín, obsahujúce  najmä určenie  subjektu, od ktorého bol exemplár rastliny získaný (meno, priezvisko a trvalý  pobyt fyzickej osoby alebo názov, obchodné meno, sídlo a miesto  podnikania právnickej  osoby),  vedecké  meno,  počet  nadobudnutých exemplárov, údaje preukazujúce pôvod exemplára podľa § 26 ods. 2, dátum ich nadobudnutia (napríklad dátum, keď bol exemplár odobratý z voľnej prírody, umelo rozmnožený), spôsob nadobudnutia.
     Evidencia živých plazov, vtákov a cicavcov (okrem druhov, ktoré sú exemplármi narodenými a odchovanými v zajatí a nadobudnutými na území Slovenskej republiky a ktorých zoznam ustanoví ministerstvo všeobecne záväzným právnym predpisom)  sa vedie na druhovej karte exemplára živočícha a jeho vývinových štádií. 
     Evidencia živých bezstavovcov, rýb a obojživelníkov sa vedie v knihe chovu a držby exemplára živočícha.
     Evidenciu všetkých ostatných exemplárov živočíchov vrátane druhov, ktoré sú exemplármi narodenými a odchovanými v zajatí a nadobudnutými na území Slovenskej republiky a ktorých zoznam ustanoví ministerstvo všeobecne záväzným právnym predpisom, tvoria písomné doklady preukazujúce spôsob nadobudnutia a pôvod exemplárov živočíchov,  ktoré obsahujú najmä určenie subjektu, od ktorého bol exemplár živočícha získaný (meno, priezvisko  a trvalý  pobyt fyzickej  osoby alebo  názov,  obchodné meno, sídlo a  miesto  podnikania právnickej  osoby), vedecké  meno, počet nadobudnutých exemplárov, údaje preukazujúce pôvod exemplárov podľa § 26 ods. 2, dátum ich nadobudnutia (napríklad dátum, keď bol exemplár odobratý z voľnej prírody, narodený v zajatí), spôsob nadobudnutia.
       Múzeá s prírodovedným zameraním vedú  evidenciu o exemplároch rastlín a živočíchov podľa zákona č. 115/1998 Z. z. o múzeách a galériách a o ochrane predmetov múzejnej a galerijnej hodnoty.
       Botanické záhrady, arboréta, vysoké školy a stredné školy s prírodovedným zameraním, Slovenská akadémia vied a ďalšie vedecké pracoviská, ktoré vykonávajú vedeckovýskumnú činnosť, nevedú evidenciu ani jedným z uvedených spôsobom, len každoročne do konca marca nasledujúceho roka odovzdajú príslušnému okresnému úradu zoznam pestovaných a držaných exemplárov rastlín alebo chovaných a držaných exemplárov živočíchov v zbierkach. Okrem toho  uvedú názov výskumnej úlohy, zoznam druhov exemplárov, ktoré počas jej uskutočňovania nazbierali (odchytili) a meno riešiteľa výskumnej úlohy.  
Stanovuje sa povinnosť preukázať orgánu štátnej správy (ministerstvu, okresnému úradu a inšpekcii) totožnosť držiteľa exemplára, predložiť evidenciu o exemplároch, umožniť ich identifikáciu a označenie orgánom štátnej správy a preukázať spôsob nadobudnutia exemplára. Zároveň sa ukladá povinnosť uchovávania evidencie po dobu piatich rokov od vykonania posledného zápisu z dôvodu potreby zachovania zdrojov informácií o držbe a premiestňovaní exemplárov na území Slovenskej republiky, ktoré môžu mať význam najmä pri výkone štátneho dozoru zameraného na odhaľovanie nelegálneho nakladania s exemplármi.  

K § 26
      Ustanovuje sa povinnosť pre každého, kto má v držbe exempláre mimo prirodzeného výskytu v biotopoch,  preukazovať ich pôvod. Exemplár môže pochádzať z voľnej prírody, z prvej generácie vypestovanej, narodenej alebo vyliahnutej v zajatí, z druhej a ďalšej generácie narodenej a odchovanej v zajatí, môže byť prepadnutým alebo zhabaným exemplárom, môže byť získaný zo zariadení zaregistrovaných na Sekretariáte dohovoru,  odchovávajúcich živočíchy v zajatí alebo pestujúcich rastliny na komerčné účely alebo môže byť získaný z farmového zariadenia, ktoré bolo schválené konferenciou členských štátov dohovoru. Každý takýto pôvod musí držiteľ exemplára preukázať písomnými dokladmi. V opačnom prípade sú exempláre považované za exempláre s neznámym pôvodom a môžu byť zhabané.
       Držiteľ živých plazov, vtákov a cicavcov (okrem druhov, ktoré sú exemplármi narodenými alebo odchovanými v zajatí a nadobudnutými na území Slovenskej republiky a ktorých zoznam ustanoví všeobecne záväzný právny predpis) je povinný vystaviť pre exempláre preukaz o pôvode. Tento preukaz plní funkciu „identifikačnej karty” pre živočíchy, je verejnou listinou  a pri každom prevode exemplára sa odovzdáva spolu so živočíchom novému držiteľovi. 
       Pôvod exemplára v preukaze o pôvode určuje okresný úrad na základe písomných podkladov predložených držiteľom. Ustanovuje sa, aký pôvod je možné určiť na základe predloženia akých dokladov, ako aj lehoty v ktorých musí okresný úrad určiť pôvod exemplára.
       V prípadoch, kedy okresný úrad nebude môcť určiť pôvod exemplára, preukaz o pôvode nepotvrdí. Takýto preukaz je neplatný. Za neplatný sa považuje aj preukaz vydaný na základe nepravdivých údajov a preukaz, v ktorom je pôvod exemplára určený v rozpore s odsekom 7. Nový preukaz o pôvode na exempláre, na ktoré už bol raz vydaný neplatný preukaz je možné vydať, iba ak vyšli najavo nové skutočnosti jednoznačne  preukazujúce pôvod exemplára.
        Za neplatný sa považuje aj akýkoľvek iný doklad vydaný na základe neplatného preukazu o pôvode. 

 K § 27     
       V súlade s nariadeniami o obchode musia byť vybrané živé exempláre živočíchov nezameniteľne označené. Náklady na označenie bude znášať ten, kto má  živočíchy v držbe. Nezameniteľné označenie živočíchov sa bude vykonávať pod dohľadom okresného úradu alebo ním poverenej odbornej organizácie  ochrany prírody a krajiny, ak okresný úrad neurčí inak.
       V snahe predísť opakovanému použitiu označenia z uhynutého alebo usmrteného živočích napr. na nového nelegálne získaného živočícha z voľnej prírody sa stanovuje  postup v prípade straty alebo znehodnotenia  nezameniteľného označenia, spôsob vydania náhradného nezameniteľného označenia.
       Podrobnosti o nezameniteľnom označovaní a zoznam exemplárov, ktoré sa nezameniteľne označujú vydá ministerstvo všeobecne záväzným právnym predpisom.

K § 28
 Vymenúvajú sa štátne orgány, ktoré budú vykonávať štátnu správu na úseku nakladania s exemplármi podľa tohto zákona. Návrh zákona vychádza zo zákona Slovenskej národnej rady č. 347/1990 Zb. v znení neskorších predpisov, zákona Národnej rady Slovenskej republiky č. 222/1996 Z.z. v znení neskorších predpisov, zákona Slovenskej národnej rady č. 595/1990 Zb. v znení neskorších predpisov a Colného zákona, a preto návrh zákona nevytvára novú sústavu orgánov štátnej správy, ale len dopĺňa a špecifikuje pôsobnosť existujúcich štátnych orgánov na úseku nakladania s exemplármi. Zároveň sa v súlade s kompetenčným zákonom a ustanoveniami ostatných častí  zákona ustanovujú základné kompetencie týchto orgánov štátnej správy.
 Podľa § 6 zákona Slovenskej národnej rady č. 347/1990 Zb. v znení zákona Slovenskej národnej rady č. 453/1992 Zb. je ministerstvo ústredným orgánom štátnej správy Slovenskej republiky pre tvorbu a ochranu životného prostredia vrátane ochrany prírody. Na tomto úseku bude teda riadiť výkon štátnej správy a vykonávať štátny dozor. Do jeho pôsobností patrí najmä vydávanie všeobecne záväzných právnych predpisov na vykonanie zákona, prvostupňové rozhodovanie v zásadných veciach (vydávanie povolení na dovoz, vývoz a na  opätovný vývoz exemplárov, na vykonávanie komerčných činností a na premiestnenie živých exemplárov na území Slovenskej republiky), ako aj zabezpečovanie a uskutočňovanie medzinárodnej spolupráce v oblasti ochrany exemplárov. 
Odbor životného prostredia krajského úradu bude vykonávať štátnu správu vo veciach ochrany exemplárov v kraji; bude odvolacím orgánom voči rozhodnutiam okresného úradu pri vyvodzovaní zodpovednosti za porušenie povinností podľa tohto zákona. Odbor životného prostredia okresného úradu bude taktiež vykonávať štátnu správu; do jeho pôsobnosti bude patriť najmä výkon štátnej správy vo veciach ochrany exemplárov v okrese, výkon štátneho dozoru, pôsobnosť pri evidencii exemplárov, ako aj pri vyvodzovaní zodpovednosti za porušovanie povinností podľa tohto zákona.
      Inšpekcia je odborným kontrolným orgánom, prostredníctvom ktorého bude ministerstvo vykonávať štátny dozor na úseku ochrany exemplárov. Pôsobnosť existujúcej inšpekcie sa rozširuje o väčšiu kontrolnú činnosť vo veciach ochrany exemplárov.
Colné orgány zohrávajú dôležitú úlohu pri kontrole nakladania s exemplármi, a to najmä pri ich dovoze, vývoze, opätovnom vývoze a tranzite. Ich úlohou bude najmä kontrolovať, či zásielky exemplárov sú sprevádzané platnými dokladmi, ktoré vyžaduje tento zákon, a či obsah zásielky zodpovedá údajom uvedeným v dokladoch. Nejde o novú pôsobnosť colných orgánov, lebo takúto činnosť vykonávajú colné orgány aj v súčasnosti podľa zákona o ochrane prírody a krajiny a Colného zákona.

K § 29
    Odborné zázemie potrebné najmä pri zabezpečovaní identifikácie exemplárov, vypracovávaní podkladov pre Vedecký orgán Slovenskej republiky, posudzovaní stavu a vývoja jednotlivých druhov vo vzťahu k ich ohrozenosti bude zabezpečovať Poradný zbor pre dohovor, ktorého činnosť zabezpečí ministerstvo. Štatút, ktorý podrobne upraví jeho postavenie a činnosť, schvaľuje minister životného prostredia Slovenskej republiky.

K § 30
    Ustanovujú sa niektoré základné princípy konania orgánov štátnej správy podľa § 28 tohto zákona, ich zamestnancov a nimi poverených osôb pri výkone štátneho dozoru, ako aj povinnosť potrebnej súčinnosti zo strany fyzickej osoby a právnickej osoby, u ktorej sa vykonáva štátny dozor. Osobám vykonávajúcim štátny dozor vo veciach ochrany exemplárov sa zverujú oprávnenia nevyhnutné na výkon ich činnosti. Účelom uvedeného ustanovenia je vytvoriť podmienky pre účinnú kontrolu dodržiavania tohto zákona. 

K § 31
       Výkon štátnej správy v oblasti nakladania s exemplármi nie je možný bez potrebného odborného zázemia. Upravujú sa podmienky, ktoré musí spĺňať právnická osoba, aby mohla byť ministerstvom poverená funkciou  Vedeckého orgánu Slovenskej republiky a zároveň sa ustanovujú aj jeho základné kompetencie. Povinnosť ustanovenia vedeckého orgánu vyplýva pre Slovenskú republiku z dohovoru. V súčasnosti túto funkciu vykonáva ministerstvom zriadená rozpočtová organizácia Štátna ochrana prírody Slovenskej republiky. S využitím tejto  organizácie sa počíta aj po nadobudnutí účinnosti tohto zákona.

K §  32 
       Ustanovujú sa skutkové podstaty správnych deliktov a postup pri ukladaní sankcií za ne. Navrhuje sa maximálna výška pokuty za správny delikt do 1 000 000 Sk (resp. maximálne 2 000 000 Sk ) pričom výnosy z pokút budú príjmom štátneho rozpočtu. 

K § 33
      Ustanovujú sa skutkové podstaty priestupkov a postup pri ukladaní sankcií za ne. Navrhuje sa maximálna výška pokuty za priestupok do 300 000 Sk (resp. 600 000 Sk), pričom výnosy z pokút obdobne ako pri správnych deliktoch príjmom štátneho rozpočtu. Pri stanovovaní maximálnej výšky pokuty sa vychádzalo zo skutočnosti že nelegálny obchod s ohrozenými druhmi voľne žijúcich živočíchov a voľne rastúcich rastlín, sa vo vzťahu k objemu finančných prostriedkov ním získaných, zaraduje na 3 miesto na svete, hneď za obchod so zbraňami a drogami.

K § 34
Osobitne sa upravuje inštitút zaistenia veci. Ustanovujú sa podmienky, za akých je možné zaistiť vec v rámci konania za účelom prerokovania deliktu alebo priestupku. Zároveň sa ustanovujú aj ďalšie prípady, kedy je možné vec zaistiť ako aj postup orgánov štátnej správy v konaní o zaistení veci.

K § 35
  Upravujú sa podmienky, za akých je možné zaistenú vec predať za účelom úhrady pokuty, ktorá nebola povinným uhradená dobrovoľne. Cieľom týchto ustanovení je zlepšenie podmienok pre vymoženie uložených pokút, ktoré sú za súčasného právneho stavu mnohokrát nevymožiteľné z dôvodu nesolventnosti povinného. 

K § 36
          Problematika správy majetku štátu, ktorými sú zhabané alebo prepadnuté exempláre, patrí taktiež k dôležitej právnej úprave. V súlade s nariadeniami o obchode sa navrhuje, aby bolo ministerstvo určené za správcu zhabaných živých a neživých exemplárov (podľa dohovoru je výkonný orgán len správcom zhabaných živých exemplárov, na základe čoho ministerstvo v súčasnosti vykonáva správu takýchto vecí vo vlastníctve štátu). V nadväznosti na to sa upravujú spôsoby nakladania  s exemplármi vo vlastníctve štátu. Tieto spôsoby zohľadňujú najmä tú skutočnosť, že ide o špecifické veci, a to najmä v prípade živých exemplárov, u ktorých sa kladú veľké nároky na vhodné podmienky na ich umiestnenie a starostlivosť o nich.  Navrhuje sa, aby sa pri správe zhabaných exemplárov vo vlastníctve štátu postupovalo podľa tohto zákona ako špeciálnej právnej úpravy, a len vo veciach, ktoré tento zákon neupravuje, sa bude postupovať podľa všeobecného predpisu o správe majetku štátu, ktorým je zákon Národnej rady Slovenskej republiky č. 278/1993 Z.z. v znení neskorších predpisov.

K § 37
     Najmä pre účely posudzovania závažnosti protiprávneho konania a vypracovania znaleckých posudkov sa upravuje problematika spoločenskej hodnoty exemplárov. Navrhuje sa, aby spoločenskú hodnotu exemplárov  určoval Vedecký orgán Slovenskej republiky z dôvodu, že nie je možné určiť v prílohe vykonávacej vyhlášky presnú výšku spoločenskej hodnoty exemplárov, ktoré nie sú pôvodnými druhmi na území Slovenskej republiky. Spoločenskú hodnotu niektorých exemplárov, ktoré sú pôvodnými druhmi na území Slovenskej republiky, upravuje vyhláška Ministerstva životného prostredia Slovenskej republiky č. 93/1999 Z.z. Zároveň sa ustanovuje, že ministerstvo zastupuje štát pri uplatňovaní nárokov na náhradu ujmy, ktorá bola spôsobená voči exemplárom druhov chránených týmto zákonom, s výnimkou poľovnej zvery a to tak  v občianskoprávnom konaní ako aj v trestnoprávnom konaní.  

K § 38
      Na konania podľa tohto zákona sa vzťahuje zákon č. 71/1967 Zb. o správnom konaní (správny poriadok) s výnimkou taxatívne vymedzených prípadov (napr. určovanie evidenčného čísla, pôvodu exemplárov v osobitnom prípade, rozhodnutie ministerstva o ďalšom nakladaní so zhabaným exemplárom).
        Zachováva sa platnosť povolení, rozhodnutí a iných opatrení vydávaných inými orgánmi štátnej správy podľa osobitných predpisov, ktoré sa nenahrádzajú povoleniami a inými rozhodnutiami vydávanými v súlade s týmto zákonom. Ide najmä o dokumenty vydávané orgánmi veterinárnej starostlivosti, rastlinnolekárskej starostlivosti, colnými  orgánmi, ako aj orgánmi ochrany prírody a krajiny podľa zákona Národnej rady Slovenskej republiky č. 287/1994 Z.z.
         Nad rámec zákona o správnom konaní sa upresňujú dôvody, pre ktoré možno zastaviť konanie podľa tohto zákona.
      V odseku 7 je uvedená osobitná právna úprava nakladania s nájdenými exemplármi, keďže právna úprava uvedená v § 135 Občianskeho zákonníka sa ukázala v praxi vo vzťahu k živých exemplárom ako nedostatočná a neaplikovateľná.

K § 39
Ustanovuje sa postup na zosúladenie doteraz vykonávaných činností, na ktoré sa bude vzťahovať režim podľa tohto zákona s jeho požiadavkami (napríklad postup pri konaniach začatých podľa doterajších predpisov, lehota na zosúladenie dosiaľ vedenej evidencie s požiadavkami novej právnej úpravy).
Osobitne sa upravuje povinnosť pre toho, kto ku dňu účinnosti tohto zákona vlastní neživé exempláre, zaslať na okresný úrad ich zoznam. V zozname je potrebné uviesť najmä slovenské alebo vedecké meno exemplára, jeho popis (napr. koža, lebka, parohy, slonovinové ťažidlo), množstvo (napr. 4 kusy vypreparovaných jedincov v celku), dátum a spôsob nadobudnutia. Držiteľ neživých exemplárov musí uviesť v zozname minimálne tieto údaje, aby si splnil zákonom stanovenú povinnosť. V prípade údajov „dátum“ a „spôsob nadobudnutia“ uvedie všetky údaje, ktoré sú mu v čase spracovávania zoznamu známe, napr. v prípade dátumu u starších neživých exemplárov bude postačujúce aj uvedenie iba predpokladaného roku ich nadobudnutia, ak držiteľovi nie je známy bližší časový údaj. Spôsob nadobudnutia neživých exemplárov pred účinnosťou zákona môže byť rôznorodý. Okrem neživých exemplárov získaných vlastným lovom, môže ísť o neživé exempláre získané napr. dedením, kúpou, darovaním, nájdením. Cieľom uvedeného ustanovenia je výrazne oddeliť neživé exempláre nadobudnuté pred účinnosťou zákona od neživých exemplárov nadobudnutých odo dňa účinnosti zákona.
 Po troch mesiacoch od nadobudnutia účinnosti zákona, musí každý, kto vlastní živé exempláre viesť evidenciu podľa tohto zákona. Každý kto získa neživé exempláre od dňa účinnosti tohto zákona, musí viesť evidenciu podľa tohto zákona.

K § 40
      Dňom nadobudnutia účinnosti tohto zákona sa zrušia všetky súhlasy vydané podľa § 7 písm. g) a § 30 ods. 1 zákona Národnej rady Slovenskej republiky č. 287/1994 Z.z. vzťahujúce sa na exempláre druhov patriacich do skupiny A až D, ak nejde o pôvodné druhy chránených rastlín a živočíchov.

K  článku II
V tomto ustanovení je upravená novela zákona o ochrane prírody a krajiny, v ktorom sa dopĺňajú a zrušujú ustanovenia týkajúce sa problematiky, ktorá je predmetom úpravy tohto zákona.

K článku III
V tomto ustanovení je upravená novela zákona o správnych poplatkoch, v ktorom sa dopĺňajú dve nové položky do sadzobníka správnych poplatkov vyplývajúce z novej pôsobnosti orgánov štátnej správy na úseku ochrany prírody a krajiny podľa tohto zákona.

K  článku IV
      Nadobudnutie účinnosti tohto zákona sa predpokladá od 1. januára 2002.

D ô v o d o v á   s p r á v a
k návrhu zákona o ochrane ohrozených druhov voľne žijúcich živočíchov a voľne rastúcich rastlín reguláciou obchodu s nimi 
a o zmene a doplnení niektorých zákonov